Lars Boje Mathiesen (UFG), 2023-12-13:
Jeg har absolut intet imod, at man bruger ordet offentlige investeringer, hvis det er offentlige investeringer, man laver.
Man skal bare bruge dem korrekt, og når det så er offentligt forbrug, skal man bruge dem korrekt, altså når det er offentligt forbrug.
Ministeren svarede jo ikke på mit spørgsmål.
Det kan være, han glemte det i talestrømmen, men så vil jeg gerne stille det igen.
Forøges det offentliges andel af det samlede bnp med den her finanslovsaftale?
Tak for det.
Der er så ét socialdemokrati, der sidder dernede, der sidder så et andet socialdemokrati derovre, der sidder et tredje socialdemokrati dernede, der sidder et fjerde socialdemokrati derovre – og hvor er DF henne?
– jo, der sidder dernede også et femte socialdemokrati, og på den måde kunne man så blive ved.
Ja, Folketinget er nu fyldt op af hele 11 socialdemokratier, og der er også et parti, der er fuldt ud socialistisk.
Så kan det godt være, at man siger, at der numerisk er mange partier herinde i Folketinget, men realpolitisk er der vel kun to eller måske maks. tre partier.
Faktum er jo, at alle de såkaldte blå partier nu stemmer for et finanslovsforslag, der øger politikernes forbrug, altså det offentlige forbrug, selv langt ud over det demografiske træk.
Man stemmer altså nu for regeringens overordnede økonomiske politik, hvor man frådser med og spilder danskernes skattekroner på sjove feel good-projekter og et bureaukratisk helvede.
Jeg finder det dybt beklageligt, men det er desværre virkeligheden i dansk politik her i 2023.
Vi har partier som Danmarksdemokraterne og Dansk Folkeparti, som nu støtter og stemmer for, at der bruges ca. 24 mia. kr. på en udviklingsbistand, som i højere grad bruges på korrupte afrikanske lande, og det er i sandhed trist.
Nye Borgerlige, som tidligere har stået imod presset om at falde i Christiansborggryden, står nu sammen med de andre klassiske partier, som også støtter op om, at staten skal blive større, og at den nu skal vokse til sit allerhøjeste niveau i 14 år, og man forøger med udviklingsbistanden gaveregnen med flere milliarder kroner.
Så tillykke til Nye Borgerlige.
Man er nu officielt blevet et ægte Christiansborgparti, som er villige til at sælge ud i jagten på ministerbiler.
Nu vil alle de her partier jo sandsynligvis forsvare deres svigt med, at regeringen jo havde sit flertal, men det er en uhørt ringe argumentation, dels fordi den samme argumentation kunne bruges i de år, man så vælger ikke at være med, dels fordi man ved at indgå i en finanslovsaftale stemmer for finansloven og man derved stemmer for hele den grundlæggende økonomiske retning for næste år.
Det behøver man ikke at tage mine ord for, men det kan man tage finansordføreren for Liberal Alliance, hr. Ole Birk Olesens, ord for.
Han har nemlig selv tidligere udtalt følgende om de finanslove, som Liberal Alliance ikke var med i, og jeg citerer: Vi stemmer imod regeringens finanslov, fordi vi er uenige i regeringens overordnede økonomiske politik, citat slut.
Jeg er altid stolt, når jeg skal stemme imod finansloven, og jeg er altid stolt, når jeg skal stemme imod de forfejlede beslutninger, som magthaverne bruger, måden, de bruger danskernes penge på.
Men når jeg i morgen skal trykke på den røde knap, gør jeg det med en ekstra stolthed.
For jeg ved, at det er bydende nødvendigt og vigtigere end nogen sinde, at danskerne ved, at de i det mindste har én herinde i Folketinget, som står fast på, at politikerne skal bestemme mindre, og at danskerne skal bestemme mere.
Så det kan godt være, at der er mange partibogstaver og mange partier i Folketinget, men de fleste vil jo stort set det samme, og derfor er der også mere end nogen sinde brug for et nyt parti i Folketinget, som ikke er til fals for ministerbiler, og som står som en stolt og reel opposition til den retning, som den siddende regering ønsker for Danmark.
Og jeg vil en anden retning for Danmark.
Tak for ordet.